Tarvitsemme tosiasioihin perustuvaa puhetta huumeista

Lukijalta

Tamperelaisen toimittaja Pekka Ruissalo kirjoitti Tamperelaisen taannoisessa pääkirjoituksessa, ettei huumeiden viihdekäyttöä ole olemassa. Yksi hänen perusteluistaan oli, että kokaiinin ostamiseen käytetty raha menee rikollistoiminnan tukemiseen.

On totta, että huumekaupan kriminalisointi on tehnyt globaalista huumebisneksestä rikollisjärjestöille valtavan tulonlähteen: Kyseessä on maailman suurin laiton bisnes, ja kokaiinin kaltaisia huumeita ostava rahoittanee kulutusvalinnoillaan järjestäytyneen rikollisuuden toimintaa.

Tätä pidetäänkin yhtenä keskeisenä perusteluna vaatimukselle tuoda huumeita julkisen valvonnan ja laillisen sääntelyn piiriin – pois rikollisten käsistä. Ruissalon rikollisuutta koskeva huomio ei siis itse asiassa liity kysymykseen huumeiden viihdekäytöstä, vaan kuvaa markkinoiden laittomuuden ongelmia.

Ruissalo viittaa myös kokaiinin käytön aiheuttamiin persoonallisuusmuutoksiin. Niin kokaiinin kuin muidenkin päihteiden käytöstä voi seurata psykologisia ongelmia. Myös sivullisiin kohdistuvassa väkivallassa päihteillä, Suomessa erityisesti alkoholilla, on usein merkittävä rooli. Tämä ei kuitenkaan tarkoita, että tällaiset seuraukset olisivat tyypillisiä tai todennäköisiä.

Tilastojen valossa suuri osa kiellettyjen huumeiden käytöstä on alkoholin tapaan satunnaista ja haitoiltaan suhteellisen vähäistä. Äärimmäiset seuraukset eivät kerro tyypillisistä seurauksista. Asiaa voi ymmärtää pohtimalla, tarjoavatko vaikkapa teho-osastolla työskentelevän lääkärin kohtaamiset moottoripyöräonnettomuuksiin joutuneiden kanssa kattavan kuvan moottoripyöräilyn keskimääräisistä seurauksista.

Huumeisiin liittyvien haittojen ehkäisemiseksi yhteiskuntamme kannattaisi noudattaa asiantuntijoiden näkemyksiä, ja lähestyä käyttöä rikosoikeuden sijaan sosiaali- ja terveysnäkökulmasta. Yksi tärkeä askel tätä kohti olisi seurata Portugalin ja naapurimaamme Norjan jalanjälkiä luopumalla huumeisiin liittyviä ongelmia lisäävistä käyttörangaistuksista.

Henry Vistbacka

Hallituksen jäsen

Humaania päihdepolitiikkaa ry